## Rješenje Hrvatske agencije za poštu i elektroničke komunikacije klasa: UP/I-344-08/09-01/20 od 19. studenoga 2009. godine

### NN 154/2009 (23.12.2009.), Rješenje Hrvatske agencije za poštu i elektroničke komunikacije klasa: UP/I-344-08/09-01/20 od 19. studenoga 2009. godine

154 23.12.2009 Rješenje Hrvatske agencije za poštu i elektroničke komunikacije klasa: UP/I-344-08/09-01/20 od 19. studenoga 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

3801

Sukladno članku 114. stavku 1. točki 17. i 19., članku 114. stavku 6. i članku 116. Zakona o elektroničkim komunikacijama (»Narodne novine« br. 73/08, dalje u tekstu: ZEK), nakon provedenog postupka stručnog nadzora nad trgovačkim društvom HT-Hrvatske telekomunikacije, Zagreb, Savska cesta 32, u svezi primjene Pravilnika o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« 154/08), nadzornik elektroničkih komunikacija (nadzornik) Hrvatske agencije za poštu i elektroničke komunikacije (HAKOM) donosi

RJEŠENJE

I. Utvrđuje se da HT-Hrvatske telekomunikacije d.d., Zagreb, Savska cesta 32, (HT) prigodom projektiranja i građenja elektroničke komunikacijske infrastrukture i povezane opreme na lokacijama u Zagrebu – Utrine 6, 7, 8, 9 i Pešćenica 29 nije postupio u skladu s obvezama propisanim člankom 4. Pravilnika o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« 154/08) na način da nije postojeći slobodan prostor u cijevima koristio maksimalno – tako da istog popuni sa cijevima malog promjera, istog ili različitog promjera, ili kombinacijom cijevi malog promjera i mikrocijevi.

II. Nalaže se HT-u da u roku 30 dana od primitka ovog Rješenja projektnu dokumentaciju u svrhu izvođenja radova na projektu FTTx na lokacijama iz točke I. ovog Rješenja uskladi sa člankom 4. Pravilnika o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« 154/08), te da u roku od 90 dana od primitka ovog Rješenja izvede dodatne radove na projektu FTTx na lokacijama iz točke I. Rješenja sukladno usklađenoj projektnoj dokumentaciji, te da o svemu učinjenom bez odgode obavijesti nadzornika.

III. Nalaže se HT-u da od dana primitka ovog Rješenja, u svim slučajevima planiranja, projektiranja i građenja elektroničke komunikacijske infrastrukture i povezane opreme primjenjuje propisane uvjete korištenja izgrađene kabelske kanalizacije, odnosno da primjenjuje sve propisano iz članka 4. Pravilnika o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« 154/08) u cilju djelotvornog i maksimalnog iskorištavanja slobodnog prostora u izgrađenoj kabelskoj kanalizaciji.

IV. U slučaju nepostupanja po rješenju, nadzornik elektroničkih komunikacija izreći će odgovornoj osobi u trgovačkom društvu
HT-Hrvatske telekomunikacije d.d. upravnu mjeru izraženu u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu.

V. Ovo rješenje objavit će se u »Narodnim novinama« i na službenim stranicama Hrvatske agencije za poštu i elektroničke komunikacije.

Obrazloženje

Na temelju dopisa Optime Telekom d.d., Buzin od 27. travnja 2009. g. i prikupljenih podataka, nadzornik je sukladno nadležnosti iz članaka 114. 115. i 116. ZEK-a započeo provođenje stručnog nadzora nad HT-Hrvatskim telekomunikacijama d.d., Zagreb, u predmetu postupanja po članku 1. st. 4. i članku 4. Pravilnika o načinima i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« 154/08, dalje u tekstu: Pravilnik).

Postupak stručnog nadzora je započeo 14. listopada 2009. g. dopisom Hrvatske agencije za poštu i elektroničke komunikacije (HAKOM) kojim je HT obaviješten o početku stručnog nadzora. Temeljem dobivenih podataka od HT-a (dopis od 27. listopada 2009. g.) u kojem su navedeni podaci o izvođenju radova radi korištenja izgrađene kabelske kanalizacije u razdoblju od 1. 1. 2009. do 30. 9. 2009. na području Grada Zagreba u svrhu izvođenja radova na projektu FTTx na pet lokacija (Utrine 6, 7, 8, 9, i Pešćenica 29), proveden je 9. studenog 2009.g. pregled projektne-tehničke dokumentacije za navedenih pet lokacija, o čemu je sačinjen zapisnik. Na zapisnik o provedenom stručnom nadzoru HT se očitovao 12. studenog 2009. g. Dana 13. studenog 2009. g. nadzornik je proveo nastavak stručnog nadzora na način da je izvršen pregled izvedenog stanja izravnim uvidom na terenu i to na trasama elektroničke komunikacijske infrastrukture (Utrine 7 i Utrine 9).

U ovom stručnom nadzoru utvrđeno je sljedeće.

Člankom 30. stavkom 1. ZEK-a propisana je nadležnost HAKOM-a da u ostvarivanju regulatornih načela i ciljeva iz članka 5. ZEK-a potiče zajedničko korištenje elektroničke komunikacijske infrastrukture i povezane opreme, osobito u svrhu zaštite ljudskog zdravlja, očuvanja okoliša, zaštite prostora, zaštite i očuvanja kulturnih dobara te nacionalne sigurnosti. Stavkom 12. istog članka propisano je, između ostalog, da se način i uvjeti pristupa i zajedničkog korištenja elektroničke komunikacijske infrastrukture i povezane opreme te razina raspoloživosti slobodnog prostora pobliže propisuju pravilnikom koji donosi Vijeće Agencije. Člankom 4. Pravilnika detaljno su propisani uvjeti korištenja izgrađene kabelske kanalizacije, te je između ostalog, u stavku 12. navedeno da nije dopušteno izravno uvlačenje svjetlovodnog kabela u cijev velikog promjera, već se prethodno mora instalirati zaštitna cijev malog promjera ili mikrocijev. Svaki pojedini kabel se mora nalaziti u svojoj cijevi ili mikrocijevi, čime se postiže maksimalna fleksibilnost u sustavu glede održavanja i zaštite instaliranih kabela, a u stavku 13. je navedeno da se slobodno prostor u cijevima velikog promjera treba koristiti tako da se isti popunjava sa cijevima malog promjera i to prema mogućim kombinacijama danim u Tablici 1.

Na temelju svih podataka dobivenih u ovom stručnom nadzoru, kao i na temelju pregleda izuzetih svih pet dokumentacija za lokacije u Zagrebu – Utrine 6, 7, 8, 9, i Pešćenica 29 nesporno je utvrđeno da je u razdoblju od 1. 1. 2009. do 30. 9. 2009. na području Grada Zagreba u svrhu izvođenja radova na projektu FTTx projektirao i gradio elektroničku komunikacijsku infrastrukturu na način da je uvlačio kabele u postojeću elektroničku komunikacijsku infrastrukturu suprotno uvjetima propisanim člankom 4. Pravilnika.

Prije svega je utvrđeno da je projektant u tehničkoj dokumentaciji TD-1419/08-IP/R1-K za FTTA Utrine 7 (Travno istok) dao upute kako će se popunjavati cijevima slobodan prostor i svjetlovodni kabeli u tim cijevima. Pregledom projekta utvrđeno je da nisu date načelne upute za sve situacije koje su predviđene člankom 4. Pravilnika o načinu popunjavanja slobodnog prostora.

Zaključno, nisu određeni svi uvjeti propisani u članku 4. Pravilnika.

Nadalje, uvidom u spomenutu projektnu dokumentaciju utvrđeno je da na 24. stranici točka 35 pasus 4. projektant daje uputu kako popuniti slobodne PVC cijevi promjera 110 na određenoj dionici i to na sljedeći način: 2X PHD promjera 32 mm u dužini od cca 850 m, odnosno od zdenca 126 do 117 s jednom PHD cijevi promjera 32 mm, što je suprotno članku 4. stavku 13. Pravilnika iz razloga što nije popunjen cjeloviti slobodni prostor u cijevi velikog promjera 110 mm.

Stoga je nesporno utvrđeno da projektant nije odredio mogućnosti ostalih uvjeta propisanih Pravilnikom kako bi bio popunjen cjeloviti slobodan prostor u cijevima velikog promjera. Razlozi koje je HT naveo u svom dopisu od 12. studenog 2009. g. kako nije mogao izvršiti snimanje postojećeg stanja u cijevima elektroničke komunikacijske infrastrukture zbog velikog broja i količine kontinuiranog postavljanja novih kabela, ne mogu se prihvatiti jer je u tom slučaju HT-ov projektant morao na poziv izvođača a prigodom gradnje elektroničke komunikacijske mreže izaći na teren i dodatno pomoći izvođaču na način da odredi neku od kombinacija cijevi kako bi se slobodan prostor popunio, što nije učinjeno.

Nadalje, nakon provedenog izvida na terenu o čemu je 13. studenog 2009. g. sačinjen zapisnik, te uvidom u građevinski dnevnik utvrđeno da je HT u zdencu 160 koji se nalazi u ulici Božidara Magovca ispred kčbr. 157, sa sjeverne strane koristio PVC cijev promjera 110 mm na način da je u nju ugradio jednu PHD cijev promjera 32 mm, dok je na izlaznoj strani zdenca u PVC promjera 110 HT ugradio jednu PHD cijev promjera 32 mm u kojoj je označen optički kabel HT-a. Također je uvidom u stanje na zdencu broj 174 koji se nalazi ispred kčbr. 147 u ulici Božidara Magovca, utvrđeno da se na dolaznoj strani u PVC cijevi promjera 110 nalaze PHD promjera 32 mm zajedno s optičkim kabelom s oznakom HT-a. Ovakav način uvlačenja cijevi HT-a u suprotnosti je s člankom 4. Pravilnika i sa načelnim uputama u projektu.

Nadalje, prema tehničkoj dokumentaciji – izvedbeni projekt FTTX UTRINA 9 (Središće) broj projekta: »TD-1397/08-IP/R1« napravljen je izvid na terenu te je u zdencu broj 814 u Kombolovoj ulici utvrđeno sljedeće stanje: zdenac je potopljen vodom, a uvidom u tehničku dokumentaciju i građevinski dnevnik na listu broj FTTH S1 je ucrtano da u postojeću cijev promjera 110 treba uvući 4 PHD cijevi promjera 32 mm a u uvučene cijevi potrebno je uvući svjetlovodne kabele. Međutim, iz građevinskog dnevnika, Knjiga 1 na str od 66 151 – 66 155, proizlazi da je izvođač upisao izvedeno stanje i to da je uvukao kombinaciju dvije cijevi PHD promjera 32 mm od pristupne centrale Utrine prema naselju Središće a koja obuhvaća trasu na kojoj se nalazi ovaj zdenac broj 814.

Izvidom na kabelskom zdencu broj 54 koji se nalazi na kraju Stonske ulice utvrđeno je: na južnoj strani zdenca – ulazni dio, nalazi se PVC cijev promjera 110 mm koja je popunjena s dvije PHD cijevi promjera 32 mm u kojima su postavljeni označeni optički kabeli HT-a, a na sjevernoj strani ovog zdenca u PVC cijev 110 izlazi jedna cijev PHD promjera 32 mm u koju je uvučen označeni kabel HT-a. Uvidom u predmetnu tehničku dokumentaciju, na nacrtu br. FTTH-S1 list2 upisana je napomena: »U postojeće cijevi promjera 100 ili 110 uvlačiti 4 puta PHD cijevi promjera 32 mm, u uvučene cijevi promjera 32 uvlačiti svjetlovodne kabele«. Međutim, uvidom na terenu, utvrđeno je da ovo nije provedeno.

U odnosu na lokacije Utrine 6, 8 i Pešćenica 29, nadzornik je u dovoljnoj mjeri utvrdio činjenično stanje iz projektne dokumentacije koja je bila preuzeta od strane nadzornika i analizirana u razdoblju od 9. do 13. studenog 2009. g., o čemu je sastavljena službena zabilješka. Stoga je utvrđeno da ove projektne dokumentacije također nisu sačinjene u skladu sa člankom 4. Pravilnika zbog čega nije bilo potrebno i za ove lokacije izvršiti izvid na terenu budući da izgrađeno stanje elektroničke komunikacijske infrastrukture mora odgovarati projektnoj dokumentaciji.

Slijedom svega navedenog, nadzornik elektroničkih komunikacija je na temelju svih podataka dobivenih u ovom stručnom nadzoru, kao i na temelju pregleda svih pet dokumentacija za lokacije u Zagrebu – Utrine 6, 7, 8, 9, i Pešćenica 29, kao i izvidom na terenu nesporno utvrdio da je u HT u razdoblju od 1. 1. 2009. do 30. 9. 2009. na području Grada Zagreba u svrhu izvođenja radova na projektu FTTx projektirao i gradio elektroničku komunikacijsku infrastrukturu na način da je uvlačio kabele u postojeću elektroničku komunikacijsku infrastrukturu suprotno uvjetima propisanim člankom 4. Pravilnika. Stoga je nadzornik sukladno članku 114. stavku 1. t. 17. i 19. i stavku 6. ZEK-a, odlučio kao u točkama I. II. i III. ovog rješenja. Na temelju članka 116. stavka 1. ZEK-a nadzornik elektroničkih komunikacija odlučio je kao u točki I. ovog rješenja. HT je dužan postupiti po rješenju nadzornika elektroničkih komunikacija kako je navedeno u točkama II. i III., a nepostupanje po rješenju povlači izricanje upravne mjere izražene u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu, sve sukladno članku 116. stavku 4. ZEK-a. Na temelju članka 14. stavka 4. ZEK-a ovo rješenje objavit će se na službenim stranicama Agencije te u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP-I-344-08/09-01/20

Urbroj: 376-04-09-16 MB/KŽ

Zagreb, 19. studenoga 2009.

Glavni nadzornik
elektroničkih komunikacija
Miroslav Belužić, dipl. ing. el., v. r.

Ostalo, NN 154/2009-3801